Aarhus Universitet bør gøre mere for at undgå, at de studerende dumper.

Det mener Jacob Rathlev, chef for den afdeling hos Danmarks Evalueringsinstitut, der overvåger kvaliteten af de videregående uddannelser.

Når der inden for studierne i erhvervsøkonomi er fag, hvor mindst hver anden dumper, er det voldsomt bekymrende og ikke de studerendes skyld, mener han.

- Der skal nok være studerende, der kan lægge en større indsats for dagen, men når over halvdelen dumper, bør man tænke på at tilrettelægge uddannelsesforløbet, så de studerende får større udbytte, siger han.

Universitet tager kritikken til sig

Også på studier som biologi, engelsk og jura er der fag, hvor mere end hver tredje studerende dumper i første forsøg.

På Aarhus Universitet tager prorektor Berit Eika kritikken fra evalueringsinstituttet til sig.

- Vi skal passe på med ikke at pege fingre af de studerende, siger hun og forklarer, at universitetet allerede gør en stor indsats for at få dumpeprocenten ned.